August Skeibrok

Berner August Skeibrok (1882–1950) var en norsk politiker og bonde på Kjørrefjord på Lista. Han var stortingsrepresentant for Vest-Agder fylke i tre valgperioder fra 1931 til 1945. Han representerte Høyre.

Liv og virke 
Han vokste opp på Skeibrokk på Lista, der faren var bonde og slakter. Han gikk Kystartilleriets overkonstabelskole i Kristiansand, og 20 år gammel utvandret han, som mange andre listelendinger, til Amerika. Han drev etter hvert sin egen forretning i Brooklyn i New York og giftet seg med en utvandret kvinesdøl. Etter ti år i Amerika vendte Skeibrok tilbake til Norge og kjøpte sin egen gård på Kjørrefjord.

Skeibrok satt i herredsstyret på Lista fra 1917 og i formannskapet fra 1920. Han var ordfører i to valgperioder fra 1926 til 1931. Han ble også ansatt som sekretær og senere valgt til formann i Vest-Agder Høyre.

Ved stortingsvalget i 1930 ble Skeibrok valgt inn på tinget, som Høyres førstemann i Vest-Agder. Han ble gjenvalgt i 1933 og 1936 og satt hele tiden i Stortingets landbrukskomité.

Stortinget var ute av funksjon under okkupasjonen og ble ikke oppløst før etter frigjøringen i 1945. Skeibrok var én av fire representanter i Odelstinget som i juni 1945 stemte imot å anvende dødsstraff i det norske landssvikoppgjøret. Høsten 1945 ønsket ikke Skeibrok gjenvalg til Stortinget, men fortsatte som kommunepolitiker.

Etter kommunevalget i 1947 ble han på nytt ordfører på Lista. Han var ved dårlig helse og tok permisjon fra ordførervervet i februar 1950. Han døde på Kristiansand sykehus noen måneder senere.

Referanser 

Stortingsrepresentanter fra Høyre
Stortingsrepresentanter for Vest-Agder
Stortingsrepresentanter 1931–1933
Stortingsrepresentanter 1934–1936
Stortingsrepresentanter 1937–1945
Ordførere i Lista
Høyre-ordførere i Vest-Agder
Norske bønder
Personer fra Farsund kommune